Prílohy

              Príloha č. 1
              Medzinárodné skúsenosti s koordináciou boja so zločinnosťou
          Maďarsko – s cieľom zvýšiť úspešnosť boja proti organizovaného zločinu, zvýšiť účinnosť orgánov štátnej správy spolupracujúcich na odhaľovaní trestných činov a v záujme ich súbežnej registrácie odhalení vytvorilo sa zákonom 126 z roku 2000  Koordinačné stredisko proti organizovanému zločinu (KSO) ako ústredný orgán štátnej správy. KSO je ústredným orgánom štátnej správy, podriadeným vláde, ktoré plní úlohy na úseku boja proti organizovanému zločinu. Pri jeho odhaľovaní, dokumentovaní spolupracuje s ostatnými štátnymi orgánmi činnými v trestnom konaní, orgánmi štátnej správy na úseku daní a ciel, ostatnými orgánmi štátnej správy, spoločenskými organizáciami ako pomocný a koordinačný subjekt. KSO je samostatná právnická osoba ustanovená ako samostatná rozpočtová jednotka Ministerstva vnútra, v rámci ktorého rozpočtu hospodári. KSO je podriadené vláde, ktorá ho riadi prostredníctvom ministra vnútra, ktorému napomáha v riadiacej činnosti ako odborný poradný orgán Riadiaci poradný výbor. Výbor je zložený z vrchných veliteľov spolupracujúcich orgánov. KSO vo svojej činnosti riadi generálny riaditeľ strediska. Stredisko sa člení na 1. Hlavný koordinačný odbor (ako operatívno–vyhodnocovací odbor, ktorý účinne bojuje proti zákonom vymedzeným trestným činom), 2. Odbor štatistiky, rozborov a vyhodnotenia (je v priamej podriadenosti zástupcu generálneho riaditeľa ako strategicko vyhodnocovací orgán, ktorý vykonáva rozbory zo štatistických údajov, jedenkrát do roka vyhodnocuje svoju činnosť, spracúva  podklady,  robí  pripomienkovanie právnych noriem), 3. Odbor logistiky (tento odbor poskytuje hospodárske informácie a zázemie pre riadny chod ekonomiky strediska, odbor je v priamej podriadenosti generálneho riaditeľa), 4. Sekretariát (v rámci agendy vykonáva úlohy strediska spojené s vedením agendy, zabezpečuje dozor nad vedením agendy, plní úlohy na úseku ochrany dát a utajovaných skutočností, riadi, organizuje a vykonáva revíziu jednotlivých rozhodnutí na úseku agendy). Stredisko s cieľom splnenia úloh stanovených týmto zákonom spravuje údaje pochádzajúce z databáz spolupracujúcich orgánov. KOS spolupracuje s 10 subjektmi.    
          Poľsko – Národné centrum kriminálnych informácií (KCIK) – zriadené zákonom č. 110 zo 6. 7. 2001 o zhromažďovaní, spracovaní a poskytovaní kriminálnych informácií v znení neskorších predpisov. Cieľom KCIK je zhromažďovanie, spracovanie a poskytovanie kriminálnych informácií nachádzajúcich sa v evidenciách jednotlivých orgánov, ktoré sa zaoberajú bojom proti trestnej činnosti, vďaka čomu môžu zainteresované orgány rýchlo a efektívne získavať informácie a plne koordinovať svoju činnosť. V databáze KCIK sú zhromaždené kriminálne informácie o trestných činoch, fyzických osobách, právnických osobách, predmetoch a bankových operáciách. Do systému prispieva 12 subjektov zainteresovaných do boj s trestnou činnosťou, ktoré môžu zároveň z neho získavať údaje. Databáza údajov je výlučne v elektronickej podobe. Bezpečnosť zasielaných správ je zaistená prostredníctvom šifrovacieho zariadenia. V databáze KCIK možno urobiť záznam výlučne po predložení elektronickej registračnej karty a vyžiadať výstup za pomoci elektronického tlačiva na dožiadanie. 
          Veľká Británia – Národná služba kriminálneho spravodajstva (NCIC) – určuje trend a garantuje najvyššiu kvalitu kriminálneho spravodajstva v boji proti závažnej a organizovanej kriminalite. NCIS bola zriadená v apríli 1992 v rámci britského MV. Zákon o polícii z roku 1997 definuje NCIS a činí ho nezávislým od centrálnej vlády od 1. 4. 1998 a zodpovedným výhradne služobnému orgánu. V zmysle zákona o polícii v trestnom súdnictve z roku 2001 sa NCIS vracia pod priame financovanie britským MV s účinnosťou od 1. 4. 2002, keď sa stal mimorezortnou verejnoprávnou inštitúciou. NCIS je financovaný priamym vládnym grantom, na rozdiel od policajných zborov, ktoré sú platené z daní. NCIS musí predkladať návrh svojho rozpočtu na nadchádzajúci rok ministrovi vnútra, ktorý následne rozhodne o výške grantu na nadchádzajúci rok. Minister vnútra stanoví ciele NCIS a ako vládny návrh ho predkladá na schválenie parlamentu. Generálny riaditeľ NCIS je štatutárne zodpovedný služobnému úradu, ktorý v konečnom dôsledku zodpovedá za činnosť NCIS ministrovi vnútra. Funkciou NCIS je sústreďovať, uchovávať a analyzovať informácie s cieľom poskytovať kriminálne spravodajstvo polícii a ostatným orgánom vynucujúcim právo. Na činnosť riaditeľa NCIS dozerá zákonom stanovený orgán nazvaný Služobný úrad, podobný svojou povahou policajnému úradu, ktorý zakotvuje britská samosprávna legislatíva. NCIS pracuje v mene všetkých orgánov vynucujúcich právo v Spojenom kráľovstve Veľkej Británie a Severného Írska. Špecializuje sa v 4 oblastiach: poskytovanie strategických spravodajských prehľadov pre účely stanovenia cieľov v boji proti organizovanému zločinu na národnej úrovni, poskytovanie operačného spravodajstva k najsilnejším a najnebezpečnejším kriminálnym organizáciám, zabezpečuje koordinačnú funkciu pri poskytovaní špecialistov v jednotlivých druhoch trestnej činnosti pre všetky orgány vynucujúce právo. NCIS produkuje hodnotenie hrozby, ktorá hrozí Spojenému kráľovstvu zo strany organizovaného zločinu. Tento dokument sa stáva východiskovým materiálom, na ktorého základe si stanovujú svoje priority v oblasti represie a prevencie všetky ostatné orgány vynucujúce právo v Spojenom kráľovstve. 
           Belgicko – Inštitút pre politiku kriminality – nezávislá inštitúcia , ktorá formálne patrí pod ministerstvo spravodlivosti, ale len kvôli administratívnym záležitostiam, ako sú platy, kancelárie, MTZ , ale inak nezávislý. Tento inštitút pripravuje strategické smernice, odporúčania, t. j. základné smerovania boja proti kriminalite. Stály sekretariát pre prevenciu kriminality – nezávislý inštitút, ktorý formálne patrí pod ministerstvo vnútra, ale opäť len kvôli administratívnym záležitostiam ako v predchádzajúcom prípade. Pripravuje koncepciu a „politiku“ prevencie kriminality. Polícia – je výkonnou  zložkou boja proti kriminalite. Všetky tri uvedené inštitúcie sú spojené jedným spojením, ktorým je Federálny bezpečnostný plán – je to orgán, ktorý patrí priamo predsedovi vlády – tento orgán (za využitia výsledkov všetkých troch inštitúcií) pripravuje strategickú líniu boja proti kriminalite, ktorú predseda vlády predkladá parlamentu na schválenie. Na základe tohto plánu sa pripravuje – Národný bezpečnostný plán – ktorý odzrkadľuje premietnutie bezpečnostného plánu do práce polície.  
          Holandsko – Národná služba kriminálneho spravodajstva (NRI) a Zbor národných policajných služieb Holandska (KLPD) slúžia na zber údajov o evidovaných, rozpracovaných a zrealizovaných prípadoch v príslušných regiónoch a na ich centrálnu evidenciu, index záujmových objektov, evidenciu informátorov a systému ich odmeňovania. Systému centrálneho zberu informácií získaných najmä od informátorov tvorí index záujmových objektov – najmä osôb, firiem, telefónnych čísiel, automobilov a iných. Slúži na potreby koordinácie avizovanie viacnásobného rozpracovania ako evidencia záujmových objektov a pod. Systém evidencie informátorov je chránený pridelením jednoznačného kódu informátora. Systém útvaru finančného spravodajstva umožňuje využitie informácií o podozrivých finančných operáciách. Podstatný rozdiel je v neexistencii útvarov Interpolu a Europolu ako samostatných organizačných súčastí. Jediný samostatný útvar je Sirene pre Shengenský informačný systém.
            Nemecko – nezodpovedá koncepcii koordinačného centra plánovaného v SR, keďže spolupráca pri výmene informácií tu prebieha striktne len medzi policajnými zložkami. 
            Rakúsko – nadrezortný orgán neexistuje. V rámci rezortu MV RR popri sebe pôsobia: Spolkový kriminálny úrad (BKA – kriminálna polícia ) a Spolkový úrad na ochranu ústavy (BVT – bývalá štátna polícia). Úlohou BKA, ktorý bol zriadený osobitným spolkovým zákonom o zriadení a organizácii Spolkového kriminálneho úradu je celoštátny boj proti trestnej činnosti (teda nielen organizovanej) a vykonávanie centrálnych funkcií v oblasti medzinárodnej spolupráce. Na tomto základe je BKA zároveň rakúskou národnou ústredňou Interpolu, Europolu a Sirene. Plní úlohy centrálneho pracoviska na úseku prania peňazí, narkotík a likvidácie vojnového materiálu, pyrotechnická služba. Úlohou BVT je ochrana štátu, ústavných činiteľov, vybraných objektov. Z hľadiska podielu na boji s organizovanou kriminalitou je rozhodujúci 2. odbor BVT (zber informácií, vyšetrovanie, analytika) kam patria nasledovné referáty: extrémizmus, terorizmus, kontrašpionáž, nelegálny obchod so zbraňami, analytika, operatívna technika, sledovanie, odposluchy. Pre koordináciu BKA a BVT je v rámci BKA zriadené osobitné styčné pracovisko pre styk so zariadeniami BVT (delená kompetencia). Oba úrady – BKA aj BVT sú organizačnou súčasťou II. Sekcie MV RR – generálne riaditeľstvo pre verejnú bezpečnosť.
            Španielsko – koordinačné centrum, aké sa zamýšľa vytvoriť v SR, neexistuje. Na národnej úrovni je koordinácia útvarov španielskych policajných síl nasledovná. 1. Sekretariát vlády pre otázky bezpečnosti – riaditeľ riadi štátne-bezpečnostné služby a útvary (Národný policajný zbor a Občiansku gardu, koordinuje a kontroluje ich činnosť). Koordinuje plány ministra vnútra týkajúce sa medzinárodnej policajnej spolupráce, štatistiky kriminality, bezpečnostných mechanizmov, spravuje databázy relevantné pre všetky bezpečnostné agentúry, akými sú Národná databáza aktuálnych informácií, ktorá obsahuje údaje o osobách, veciach, predvolaniach. Komisia splnomocnencov vlády pre Národný plán boja proti drogám. Predseda je zodpovedný za smerovanie, podporovanie, celkovú koordináciu a dohľad nad službami, ktoré sú zodpovedné za aktualizáciu a uplatňovanie plánu boja proti drogám. Koordinuje komunikáciu medzi relevantnými zložkami štátnych bezpečnostných síl a inštitúcií, ktoré majú na starosti boj proti obchodu s drogami a prevenciu drogovej kriminality. Národná komisia pre koordináciu činnosti kriminálnej polície. Tvorí ju, okrem iných, prezident najvyššieho súdu, minister vnútra, minister spravodlivosti, generálny prokurátor. Zameriava sa na harmonizáciu a dosiahnutie jednotného postupu všetkých policajných zložiek činných v trestnom konaní.